夜长不得眠，明月何灼灼。想闻欢唤声，虚应空中诺。
湖中百种鸟，半雌半是雄。鸳鸯逐野鸭，恐畏不成双。
高山种芙蓉，复经黄檗坞。果得一莲时，流离婴辛苦。
阮公虽沦迹，识密鉴亦洞。沉醉似埋照，寓词类托讽。长啸若怀人，越礼自惊众。物故不可论，途穷能无恸。
中散不偶世，本自餐霞人。形解验默仙，吐论知凝神。立俗迕流议，寻山洽隐沦。鸾翮有时铩，龙性谁能驯。
向秀甘淡薄，深心托豪素。探道好渊玄，观书鄙章句。交吕既鸿轩，攀嵇亦凤举。流连河里游，恻怆山阳赋。
东山看西水，水流磐石间。公死姥更嫁，孤儿甚可怜。
啼着曙，泪落枕将浮，身沉被流去。
相送劳劳渚，长江不应满，是侬泪成许。
夜相思，投壶不停箭，忆欢作娇时。
