蓼虫避葵堇，习苦不言非。小人自龌龊，安知旷士怀。鸡鸣洛城里，禁门平旦开。冠盖纵横至，车骑四方来。素带曳长飚，华缨结远埃。日中安能止，钟鸣犹未归。夷世不可逢，贤君信爱才。明虑自天断，不受外嫌猜。一言分圭爵，片善辞草莱。岂伊白璧赐，将起黄金台。
主人且勿喧，贱子歌一言。仆本寒乡士，出身蒙汉恩。始随张校尉，召募到河源。后逐李轻车，追虏出塞垣。密途亘万里，宁岁犹七奔。肌力尽鞍甲，心思历凉温。将军既下世，部曲亦罕存。时事一朝异，孤绩谁复论。少壮辞家去，穷老还入门。腰镰刈葵藿，倚杖牧鸡豚。
逋发不可料，憔悴为谁睹。欲知相忆时，但看裙带缓几许。
打杀长鸣鸡，弹去乌臼鸟。愿得连暝不复曙，一年都一晓。
长鸣鸡，谁知侬念汝，独向空中啼。
华山畿！君既为侬死，独生为谁施？欢若见怜时，棺木为侬开！
奈何许！天下人何限，慊慊只为汝！
闻欢远行去，相送方山亭。风吹黄檗藩，恶闻苦篱声。
女箩自微薄，寄托长松表。何惜负霜死，贵得相缠绕。
始欲识郎时，两心望如一。理丝入残机，何悟不成匹。
